EESTI ADVOKATUURI JUHATUS

ISTUNGI PROTOKOLL

27. september 2022. a nr 19

Tallinn

**Advokaadibüroo X edasisest tegevusest**

AdvS § 49 lg 2 kohaselt on advokaadibüroo pidaja advokaadiühing või füüsilisest isikust ettevõtjana tegutsev vandeadvokaat. Eesti Advokatuuri kodukorra § 25 lg 3 sätestab, et kui advokaadibüroo pidajaks on advokaadiühing, tagavad advokaadibüroo pidaja kohustuste täitmise ja vastutavad selle eest advokaadiühingus juhtimisfunktsiooni teostavad advokaadid. Kui advokaadibüroos teostavad juhtimisfunktsiooni isikud, kes ei ole advokatuuri liikmed või kui ei ole võimalik kindlaks teha advokaati, kes teostab advokaadibüroos juhtimisfunktsiooni, siis tagavad advokaadibüroo pidaja kohustuste täitmise ja vastutavad selle eest advokaadiühingu vandeadvokaatidest osanikud või aktsionärid.

AdvS § 54 lg 1 kohaselt võib advokaadiühingu osanik või aktsionär olla üksnes vandeadvokaat.

Aukohtu 01.09.2022 istungi otsusega, mis avaldati 16.09.2022, heideti vandeadvokaat A advokatuurist välja. A oli Advokaadibüroo X büroopidaja, olles advokaadibüroo ainus vandeadvokaat ja osanik. Seoses välja heitmisega on A kaotanud advokaadibüroo pidamise õiguse ega saa edaspidi teostada advokaadibüroo pidaja kohustusi.

Kuivõrd A ei ole enam vandeadvokaat, ei saa ta olla advokaadiühingu osanik, mistõttu tuleb Advokaadibüroo X tegevus lõpetada või üle anda teisele vandeadvokaadile.

AdvS § 491 lg 1 p 4 kohaselt lõpetatakse advokaadibüroo tegevus, kui advokaadibüroo pidaja kaotab advokaadibüroo pidamise õiguse. Advokaadibüroo tegevuse lõpetamine toimub juhatuse järelevalve all (AdvS § 491 g 2).

Tegevust lõpetava advokaadibüroo pidaja või tegevust lõpetavas advokaadibüroos tegutsevad advokaadid peavad advokatuuri juhatust viivitamata teavitama advokaadibüroo tegevuse lõpetamisest (AdvS § 491 lg 3) ja on kohustatud sellest viivitamata informeerima kõiki isikuid, kellel on advokaadibürooga kehtiv õigusabileping, tagama kehtivate õigusabilepingute alusel teostatavate kiireloomuliste ja hädavajalike toimingute täitmise ja lõpetama kehtivad õigusabilepingud ja osutama isikutele, kellel on advokaadibürooga kehtiv õigusabileping, kaasabi uue õigusnõustaja leidmisel (AdvS § 491 lg 4).

Eelnevast tulenevalt tuleb Advokaadibüroo X tegevus lõpetada. Lisaks advokaadibüroo lõpetamisele tuleb ka advokaadiühing lõpetada või kujundada ümber teist liiki äriühinguks (AdvS § 54 lg 7).

Juhatus selgitab, et advokaadibüroo tegevust ei tule siiski lõpetada, kui advokaadiühingus asub büroopidaja ülesandeid viivitamata täitma advokaadibüroo pidamiseks õigustatud vandeadvokaat, kes sellest juhatust viivitamata ka teavitab, ning advokaadiühingu osalus võõrandatakse vastavalt AdvS § 54 lg-s 6 sätetatule.

**Juhatus**

**OTSUSTAS:**

**Lõpetada Advokaadibüroo X tegevus advokatuuri juhatuse järelevalve all.**